23. schôdza NR SR - 11.deň - B. popoludní
Dátum: 2024-12-10
Poslanec: Matovič, Igor (SLOVENSKO)
Druh vystúpenia: Vystúpenie v rozprave

6-2 Však to je jeho maslo, ale snaží sa vám ho namazať na vašu hlavu a vy poslušne pritakávate, lebo chcete byť asi ministrom. A teraz chce Fico od vás, aby ste sa podpísali pod to, že vy dáte devinu k hlave lekára. Budeš liečiť alebo ideš z kola von, budeš liečiť alebo ideš do basy. A teraz si uvedomte, že čoho ste súčasťou, takto pred rokom si v tejto sále schvaľovali zločinci na základe návrhu Tibora Gašpara amnestiu za rozkrádanie republiky, za všetky zločiny, ktorými tú republiku rozkradli. Čiže zločincov ste pustili na slobodu a lekárov len zato, že chcú, aby neboli rozkrádané peniaze určené na liečbu chorých ľudí, chcete poslať do basy. Ste normálny, pán minister? Úplne vážne myslím tú otázku, ste normálny? (Prerušenie vystúpenia predsedajúcim.) Gašpar, Tibor, podpredseda NR SR Pán poslanec, viete, aký mám prístup k slušnému správaniu a k urážkam. Vás upozorňujem na to, zachovávajte medze slušného správania a venujte sa skrátenému legislatívnemu konaniu, dobre? Tak ako predpokladá táto rozprava. Matovič, Igor, poslanec NR SR Takže hovorím, že je v žiadnom prípade nie sú splnené podmienky na skrátené legislatívne konanie, v žiadnom prípade, lebo krízovú situáciu tu vyvolávate vy a bez problémov ju viete zrušiť. Stačí len zrušiť kontrakt s diablom, ktorý podpísal Fico v byte na Vazovovej, aby konečne prestalo byť rozkrádané slovenské zdravotníctvo a len a len na tom lekárskym odborárom v súčasnosti záleží v svojich požiadavkách. To, že vy to nechcete počúvať a Gašpar si znova hľadá zámienku, aby mi zobral slovo, aby nepočul pravdu, lebo v tejto sále v demokracii slovenskej už sa trestá za to, že poviete pravdu, sa vyhadzuje s policajtami za to, že poviete pravdu, za to že si napíšete na tričko pravdu, že si sami sebe zvýšili platy a ľuďom dane, za to v tejto sále tento človek, ktorý vedie rokovanie Národnej rady v 21. storočí v srdci Európskej únie, vyhadzuje ľudí s pomocou policajtov z tejto sály. A preto sa chcem opýtať vzhľadom na to, čo teda vystúpil teraz predsedajúci, chcem sa ho opýtať pred všetkými, pred celým Slovenskom rečnícku otázku. Aké sú hranice slušnosti predsedajúceho Tibora Gašpara, za ktoré ma už odtiaľto z tejto sály s pomocou policajtov nechal vyviesť? Za čo povedal, že stratím dvojmesačný plat, aké sú tie hranice slušnosti pri tom, keď si tu zastávam chorých ľudí, ktorí roky zbytočne zomierajú len preto, lebo Fico s Haščákom uzavreli diabolský kontrakt o rozkrádaní peňazí určených chorým ľuďom. Zastávam sa tu ako poslanec Národnej rady, lebo to považujem svoje povolanie za poslanie, lebo poslanec má mať poslanie, zastávam sa tu chorých ľudí, zastávam sa tu lekárskych odborárov, ktorí bojujú konečne proti tomu, aby zastavili alebo, pardon, ktorí bojujú proti alebo bojujú za to, aby konečne SMER prestal rozkrádať peniaze určené na chorých ľudí a prestal umožňovať Haščákovi tunelovať tie peniaze na účty, na súkromné účty na Cyprus, kde vytuneloval za 12 rokov 900 mil. eur, podotýkam, 900 mil. eur určených na liečbu chorých ľudí. Čiže zastávam tu verejný záujem, zastávam chorých ľudí, ktorí zbytočne zomierajú na odvrátiteľné úmrtia, to znamená, že ľudia nedostanú včasnú a adekvátnu zdravotnú starostlivosť, zastávam tu ľudí, ktorí bojujú za očistu zdravotníctva od parazitov, ale predsedajúci mi hovorí, že som neslušný. Tak ja sa pýtam vás verejne, aké sú hranice slušnosti, kedy už teda budú prekročené vaše hranice slušnosti, kedy ma teda zase dáte vyviesť policajtami? Čiže poprosím o odpoveď, pán predsedajúci, lebo keď chcete odo mňa, aby som teda tu rečnil, ale nemám vedieť, kedy vám v hlave zabliká, že toto som prekročil, že toto už je hranica slušnosti, ktorú som teda prekročil, tak dúfam, že uznáte, že to je svojvôľa, to znamená znak diktatúry a v žiadnom prípade nie demokracia. Takže, pán Gašpar ja sa vás teda pýtam, hovoríte, že som prekročil hranice slušnosti pri poslednom vyvedení, ja som hovoril len a len o vás, vy ste do televízie klamali, že vy ste ma nevyviedli kvôli tomu policajtami, lebo som hovoril o vás, to vám nevadí, ale ja som hovoril len a len o vás... (Prerušenie vystúpenia časomerom.) Gašpar, Tibor, podpredseda NR SR Pán poslanec, odchyľujete sa od prerokúvanej veci, v zmysle § 32 ods. 1 vás prvýkrát upozorňujem. Môžete pokračovať. Matovič, Igor, poslanec NR SR Dobre no, chcel som povedať teda, že ste diktátor, ale nepoviem to, pokúsim sa naozaj s vami normálne po dobrom. Ja vás prosím ako poslanec Národnej rady, pripadám si trápne, ako prosiť mafiána, ale jednoducho sedíte na tomto mieste, bohužiaľ, také sú pravidlá hry, že vás tam zvolili. Ja vás prosím, povedzte mi ako poslancovi Národnej rady a nielen pre mňa, aj pre všetkých ostatných poslancov z opozície, aké máte vy pravidlá slušnosti? Ktoré sú teda tie hranice, kedy už to prekračujem a kedy zase zavoláte na mňa policajtov, že tu nemôžem hovoriť, lebo ja vám hovorím, že úplne slušne tu hovorím o vašom neslušnom rozkrádaní peňazí určených na liečbu chorých ľudí a úplne slušne vám hovorím, že stačí ten zlodejský kontrakt s Haščákom zrušiť a nebudú tu zomierať zbytočne ročne tisícky ľudí, ale na to musíte mať odvahu a na to ten zbabelec Fico by sa nemohol skrývať niekde v Brazílii. Na to ten zbabelec Fico, ktorý ten zlodejský kontrakt v byte na Vazovovej v kauze Gorila, 39 hodín nahrávok a neviem koľko sto strán spisov, kde máme krásne dôkazy o tom, ako Fico sa dohodol na rozkrádaní zdravotníctva s Haščákom, na to by ste tento diabolský kontrakt museli zrušiť. A lekárski odborári vám hovoria, zrušte ten kontrakt, lebo to sú tie ich požiadavky. Platy nie sú podstatné, lebo za 60 eur žiaden rozumný lekár nebude riskovať svoje zamestnanie a máte po kríze a nemusí byť žiadne skrátené legislatívne konanie. Čo viac chcete dodať, čo viac chcete, aby zaznelo v takejto rozprave k vašemu návrhu, že v skrátenom legislatívnom konaní vy idete rozhodnúť o tom, že lekári pôjdu do basy a keď to preložím celý ten zákon, ktorý v skrátenom, skrátenom legislatívnom konaní predkladáte, tak vy hovoríte, že vlastne tí lekári, tie sestry zdravotné, zdravotníci, ktorí sa rozhodnú, ktorí sa už nebudú môcť pozerať na to, ako zomierajú zbytočne ľudia, ktorí nemajú adekvátnu zdravotnú starostlivosť len preto, lebo SMER umožňuje dlhé roky rozkrádať peniaze určené na liečbu chorých ľudí, len preto, lebo tu bol policajný prezident, ktorý vydal policajný zbor a NAKU do rúk nitrianskeho mafiána Bödöra a dovolil rozkradnúť peniaze určené na liečbu chorých ľudí a keď zrazu ten zdravotník si povie, že už nechce slúžiť tejto mafii, ktorá ovláda zdravotníctvo a povie si, že on pôjde radšej do prvej dediny za hranice slúžiť alebo pôjde do ambulancie súkromnej, tak vy týmto zákonom hovoríte, že keď mu to nepodpíše tuná minister a Fico, tak on nemôže odísť z toho vazalského zväzku. Vy idete zo zdravotníkov urobiť otrokov, ktorí musia akceptovať vašu špinavú hru. Otrokov, ktorí si majú poslušne skloniť hlavičky a povedať si, nezaujíma ma, že tie peniaze končia na Haščákovom účte, však mu to sľúbil Fico, nezaujíma ma to, nevidím to, nepočujem, nehovorím o tom, nezaujíma, liečim tých ľudí, vidím, že v Rumunsku majú dvakrát viacej inovatívnych liekov na liečbu rakoviny, nezaujíma ma to, nezaujíma ma to, nezaujíma ma to, ja liečim liečim, chodím do roboty. Toto chcete urobiť z tých zdravotníkov, robotov, ktorí nemajú svedomie? Vy tým ľuďom idete hovoriť, že skončia v base len preto, lebo to svedomie majú? Len preto, lebo od vás budú chcieť alebo lekárski odborári, že od vás chcú to svedomie? Že vy nemáte svedomie, to už vieme všetci, podviedli ste ľudí vo všetkom, čo ste mohli. Pred voľbami nasľubovali hory-doly a nie je z toho nič a robíte pravý opak a popritom si áno, zvýšite platy, ľuďom zvýšite dane a tvárite sa, akí ste sociálne cítiaci. Sociálne cítiaci, tak s vlastnou peňaženkou a s vlastnou rodinou alebo s kamarátovou rodinou, to je váš maximálny obzor vašeho sociálneho cítenia. Ale v tomto prípade ide o zdravie. Ja vám nikomu neprajem z koalície, kto budete za to hlasovať, aby vám to Pánbožko vrátil na zdraví, ale pamätajte, že choroba si nevyberá podľa toho, ako hlasujete vo voľbách. Pamätajte, že aj vaši blízki raz môžu tú pomoc potrebovať a zrazu, keď sa vyskytnú v nemocnici, ktorá je vašou stranou rozkrádaná, ktorá je rozkrádaná na základe kontraktu Fica s Haščákom, 18-ročného kontraktu, tak potom bude neskoro plakať nad rozliatym mliekom. Ešte raz, v Rumunsku majú dvakrát viacej inovatívnych liekov na liečbu rakoviny ako na Slovensku, čiže v Rumunsku keď niekto ochorie na rakovinu, vie, že dostane ten najmodernejší liek, aký je na svete k dispozícii. Na Slovensku môže len chyrovať o tom, môže snívať, môže túžiť, môže robiť zbierky na Donio, aby sa náhodou pokúsil zachrániť svoj vlastný život alebo svojho blízkeho. A vy nemáte tú hanbu sem prísť s týmto v skrátenom legislatívnom konaní, lebo hrozia škody, hrozia škody na zdraví! Však vy vaším rozkrádaním zdravotníctva ste zabili desiatky tisíc ľudí za 13 rokov vlád, desiatky tisíc ľudí, ktorí mohli byť vyliečení, len vy keď zaparkujete 900 mil. Haščákovi na účte na Cypre, jasné, že sa nekúpia magnetické rezonancie, jasné, že sa nekúpia CT-čka, jasné, že sa nekúpia tie inovatívne lieky, ako majú na liečbu rakoviny napríklad tí chudobní Rumuni voči nám. Vy ste zo Slovenska urobili štát, ktorý je 100 rokov za opicami, najnižšia životná úroveň, o 50 % drahšie potraviny, polovičné množstvo inovatívnych liekov na liečbu rakoviny v porovnaní s Rumunskom. To sa nehanbíte? Dokedy budete tomu Haščákovi do gágora tlačiť tie prachy? Jemu stačí už to, čo má nakradnuté, Ficovi takisto stačí to, čo má nakradnuté a že je neschopný alebo zbabelý minister, takisto nemôže byť teraz dôvod na to, aby ste nestlačili to správne tlačítko a to správne tlačítko je proti. Hlasovať za to, že dáte revolver k hlave lekára, ktorý sa nemôže pozerať na rozkradnutú nemocnicu vašou stranou, vaším premiérom, vaším 13-, 14-ročným vládnutím a dať mu revolver a povedať mu, že pôjdeš do basy, to je nemorálny skutok, ktorý idete týmto hlasovaním spáchať. A v skrátenom legislatívnom konaní, hoci vy máte v rukách možnosť a peniaze, keď vám chýbajú, máte ich v Kaliňákovej kasičke. Jemu ste natlačili 700 mil. len tak, len tak navyše, lebo však Kali, nie? Kali, trošku, však dobre, potiahne ďalšiu čiaru, nie? Nech má chlapec 700 mil., nech má z čoho kradnúť. Ale tie peniaze beriete chorým ľuďom, len vašou zbabelosťou, že neviete zahlasovať a postaviť sa proti môžu zomrieť ďalšie tisícky ľudí, úplne zbytočne. Čo si myslíte týmto, sám poznám medičku, ktorá je piatačka v Brne na Masarykovej univerzite, ktorá chcela prísť na Slovensko, hovorí, že po tomto? Keď vy takto nastavíte pravidlá, že na Slovensku, keď raz ten lekár vbehne do systému, do skorumpovaného zdravotníctva dlhé roky rozkrádaného, že už nebude slobodný a nemôže odtiaľ odísť, iba vtedy, keď mu Fico podpíše bumážku? Po tomto hovorí, že neexistuje, radšej v prvej nemocnici za hranicu, aby to mala blízko k matke, ale nepôjde do slovenského zdravotníctva robiť. Vy týmto vyháňate každého schopného, kto nemá tie väzby na Slovensku, aby sem ani nepáchol, aby sa z tých Čiech alebo zahraničia na Slovensko vrátil. My sme boli prvá vláda, a to môže tu Cigániková hovoriť, čo len chce, ale jej biznisy a opijáše s Lengvarským vieme, kam viedli. Ale prvá vláda, Marek Krajčí, keď sme zvýšili platy zdravotníkov, o viac ako 500 mil. eur to vtedy bolo, že prvýkrát začali pribúdať zdravotné sestry a lekári v systéme. Len za rok 2023 pribudlo 600 zdravotných sestier, 600 zdravotných sestier, lebo si Matovič vytrucoval, že sestry budú mať platenie alebo budú mať tzv. odmenu za roky praxe. Že prvýkrát historicky od vzniku Slovenskej republiky sme tu, zrazu máme systém, kde sestra, ktorá má odrobené tri roky má svoj plat a tá, ktorá má odrobených 30, má adekvátne vyšší plat, lebo jednoducho má viac skúseností. Vy ste ani túto základnú spravodlivosť nevedeli tým zdravotníkom dať, lebo vám na tom nezáležalo. Vám na zdravotníctve nikdy nezáležalo, vám záležalo len na tej kasičke, na ktorej bolo napísané, že peniaze určené na zdravotníctvo a hľadali ste len cestičky, ako z tej kasičky čo najviac peniažkov vytunelovať na správne účty.,Ale ešte raz hovorím, tým pádom máte priamu zodpovednosť za úmrtia desiatok tisíc ľudí, ktorí zomierajú na tzv. odvrátiteľné úmrtia, kde Slovensko je najhoršie v celej Európe. Odvrátiteľné úmrtia znamená, to sú úmrtia ľudí, ktorí mohli byť zachránení zdravotníckym systémom, ak by mali poskytnutú zdravotnú starostlivosť včas a adekvátne. Ale ani včas a adekvátne nemôže byť dosiahnuté, keď vy dovolíte parazitovi Haščákovi presmerovať 900 miliónov eur na svoj vlastný účet niekde na Cypre. Áno, viem, že aj v tejto sále sú tu lokaji Haščáka, že sú tu jeho lobisti, ktorí by za neho život dali, lebo jednoducho potom, keď to urobia, majú celostranové inzeráty bezplatné niekde v Plus jeden deň alebo v Novom čase.